รัฐบาลไทย-ข่าวทำเนียบรัฐบาล-“รัฐมนตรีว่าการกระทรวงการคลังกำชับ สคร. เร่งเบิกจ่ายงบลงทุนของรัฐวิสาหกิจ และติดตามแก้ไขปัญหาโครงการลงทุนล่าช้า เพื่อช่วยเพิ่มกิจกรรมทางเศรษฐกิจปี 2564”
วันอังคารที่ 8 ธันวาคม 2563
“รัฐมนตรีว่าการกระทรวงการคลังกําชับ สคร. เร่งเบิกจ่ายงบลงทุนของรัฐวิสาหกิจ และติดตามแก้ไขปัญหาโครงการลงทุนล่าช้า เพื่อช่วยเพิ่มกิจกรรมทางเศรษฐกิจปี 2564”
เมื่อวันที่ 13 พ.ย.2563 รมว.คลังตรวจเยี่ยม สคร.และมอบนโยบายในงานด้านต่างๆ ของ สคร. โดยในส่วนการลงทุนของรัฐวิสาหกิจ รมว.คลังให้ความสําคัญกับเรื่องการติดตามปัญหาและอุปสรรคในการดําเนินโครงการลงทุน เพื่อให้รัฐวิสาหกิจสามารถเบิกจ่ายงบลงทุนตามเป้าหมาย
“รัฐมนตรีว่าการกระทรวงการคลังกําชับ สคร. เร่งเบิกจ่ายงบลงทุนของรัฐวิสาหกิจ และติดตามแก้ไขปัญหาโครงการลงทุนล่าช้า เพื่อช่วยเพิ่มกิจกรรมทางเศรษฐกิจปี 2564”
นายประภาศ คงเอียด ผู้อํานวยการสํานักงานคณะกรรมการนโยบายรัฐวิสาหกิจ (สคร.) เปิดเผยว่า เมื่อวันที่ 13 พฤศจิกายน 2563 นายอาคม เติมพิทยาไพสิฐ รัฐมนตรีว่าการกระทรวงการคลังได้ตรวจเยี่ยม สคร. และมอบนโยบายในงานด้านต่างๆ ของ สคร. โดยในส่วนการลงทุนของรัฐวิสาหกิจรัฐมนตรีว่าการกระทรวงการคลังได้ให้ความสําคัญกับเรื่องการติดตามปัญหาและอุปสรรคในการดําเนินโครงการลงทุน เพื่อให้รัฐวิสาหกิจสามารถเบิกจ่ายงบลงทุนในช่วงที่เหลือของปี 2563 และในปี 2564 ให้เป็นไปตามเป้าหมาย สําหรับผลการเบิกจ่ายงบลงทุนในปี 2563 ณ สิ้นเดือนตุลาคม 2563 มีผลการเบิกจ่ายงบลงทุนสะสมจํานวน 203,172 ล้านบาท หรือคิดเป็นร้อยละ 80 ของแผนการเบิกจ่ายสะสม และสําหรับรัฐวิสาหกิจปีงบประมาณ ได้เริ่มการเบิกจ่ายงบลงทุนปี 2564 มา 1 เดือน (ตุลาคม 2563) มีผลการเบิกจ่าย 8,290 ล้านบาท หรือคิดเป็นร้อยละ 103 ของแผนการเบิกจ่าย
นางสาวปิยวรรณ ล่ามกิจจา ที่ปรึกษาด้านพัฒนารัฐวิสาหกิจ กล่าวเพิ่มเติมในรายละเอียดว่า การเบิกจ่ายงบลงทุนของรัฐวิสาหกิจในปี 2563 ของรัฐวิสาหกิจปีปฏิทิน มีผลการเบิกจ่ายงบลงทุนสะสมตั้งแต่เดือนมกราคม 2563 – ตุลาคม 2563 จํานวน 102,389 ล้านบาท หรือคิดเป็นร้อยละ 99 ของแผนการเบิกจ่ายลงทุนสะสม ทําให้ภาพรวมการเบิกจ่ายงบลงทุนของรัฐวิสาหกิจปี 2563 เท่ากับ 203,172 ล้านบาท หรือร้อยละ 80 ของแผนการเบิกจ่ายสะสม โดยมีรัฐวิสาหกิจที่มีโครงการลงทุนขนาดใหญ่ อาทิ โครงการปรับปรุงระบบส่งไฟฟ้าภาคตะวันตกและภาคใต้เพื่อเสริมความมั่นคง โครงการปรับปรุงระบบส่งไฟฟ้าบริเวณภาคใต้ตอนล่างเพื่อเสริมความมั่นคงระบบไฟฟ้า ของการไฟฟ้าฝ่ายผลิตแห่งประเทศไทย โครงการพัฒนาระบบส่งและจําหน่ายระยะที่ 1 ของการไฟฟ้าส่วนภูมิภาค และแผนปรับปรุงและขยายระบบจําหน่ายพลังไฟฟ้า ฉบับที่ 12 ปี 2560 – 2564 ของการไฟฟ้านครหลวง
ผลการเบิกจ่ายสะสมของรัฐวิสาหกิจประจําปี 2563 ถึงเดือนตุลาคม 2563 (มกราคม 2563 – ตุลาคม 2563)
รัฐวิสาหกิจ    เบิกจ่ายจริงสะสม (ล้านบาท)  ร้อยละเบิกจ่ายจริงสะสม/แผนเบิกจ่ายสะสม
ปีงบประมาณ (ต.ค. 62 – ก.ย. 63)
จํานวน 34 แห่ง (สิ้นสุดการดําเนินการแล้ว)  100,783    67%
ปีปฏิทิน (ม.ค. 63 – ธ.ค. 63)
จํานวน 10 แห่ง (10 เดือน)   102,389    99%
รวม 44 แห่ง    203,172    80%
สําหรับการเบิกจ่ายงบลงทุนของรัฐวิสาหกิจในปี 2564 ณ สิ้นเดือนตุลาคม 2563 ของรัฐวิสาหกิจปีงบประมาณมีผลการเบิกจ่ายสะสม 1 เดือน (ตุลาคม 2563) ได้จํานวน 8,290 ล้านบาท หรือคิดเป็นร้อยละ 103 ของแผนการเบิกจ่ายลงทุน โดยโครงการลงทุนขนาดใหญ่ที่สามารถเบิกจ่ายได้ดีกว่าเป้าหมาย ได้แก่ แผนงานปรับปรุงท่อเพื่อลดน้ําสูญเสีย แผนงานปรับปรุงระบบท่อประปาเพื่อเสถียรภาพของระบบจ่ายน้ําของการประปานครหลวง และโครงการรถไฟฟ้าสายสีส้ม ช่วงศูนย์วัฒนธรรม – มีนบุรี ของการรถไฟฟ้าขนส่งมวลชนแห่งประเทศไทย
ผลการเบิกจ่ายของรัฐวิสาหกิจประจําปี 2564 ถึงเดือนตุลาคม 2563
รัฐวิสาหกิจ    เบิกจ่ายจริงสะสม   ร้อยละเบิกจ่ายจริงสะสม/แผนเบิกจ่ายสะสม
ปีงบประมาณ (ต.ค. 63 – ก.ย. 64)
จํานวน 34 แห่ง (1 เดือน)   8,290    103%
ปีปฏิทิน (ม.ค. 64 – ธ.ค. 64)
จํานวน 10 แห่ง (เริ่มดําเนินการ ม.ค. 64)  -    -
รวม 44 แห่ง    8,290    103%
นายประภาศ คงเอียด ผู้อํานวยการ สคร. กล่าวทิ้งท้ายว่า ทั้งนี้ เพื่อให้การเบิกจ่ายของรัฐวิสาหกิจเป็นไปตามนโยบายรัฐมนตรีว่าการกระทรวงการคลังข้างต้น สคร. จะทํางานร่วมกับหน่วยงานต่างๆ ในการติดตามและเร่งผลการเบิกจ่ายงบลงทุน รวมทั้งร่วมแก้ไขปัญหาโครงการที่มีการเบิกจ่ายล่าช้าอย่างใกล้ชิดต่อไป